CELEX: 32020R0351
Language: lv
Date: 2020-02-28 00:00:00
Title: Komisijas Regula (ES) 2020/351 (2020. gada 28. februāris), ar ko attiecībā uz citronskābes (E 330) lietošanu kakao un šokolādes produktos groza Eiropas Parlamenta un Padomes Regulas (EK) Nr. 1333/2008 II pielikumu (Dokuments attiecas uz EEZ)

4.3.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 65/1
               
            
         KOMISIJAS REGULA (ES) 2020/351
         (2020. gada 28. februāris),
         ar ko attiecībā uz citronskābes (E 330) lietošanu kakao un šokolādes produktos groza Eiropas Parlamenta un Padomes Regulas (EK) Nr. 1333/2008 II pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
         tā kā:
         
                     (1)
                  
                  
                     Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to lietošanas nosacījumi.
                  
               
                     (2)
                  
                  
                     Minēto sarakstu pēc Komisijas iniciatīvas vai pēc pieteikuma saņemšanas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru.
                  
               
                     (3)
                  
                  
                     Saskaņā ar Regulas (EK) Nr. 1333/2008 II pielikumu citronskābe (E 330) ir 05.1. pārtikas kategorijā “Kakao un šokolādes produkti, uz ko attiecas Direktīva 2000/36/EK” atļauta pārtikas piedeva, kuras maksimālais daudzums nedrīkst pārsniegt 5 000 mg/kg.
                  
               
                     (4)
                  
                  
                     2018. gada 6. martā tika iesniegts pieteikums grozīt nosacījumus citronskābes (E 330) lietošanai 05.1. pārtikas kategorijā “Kakao un šokolādes produkti, uz ko attiecas Direktīva 2000/36/EK”, lai līdz 10 000 mg/kg palielinātu tās maksimālo lietošanas daudzumu piena šokolādē. Pēc tam saskaņā ar Regulas (EK) Nr. 1331/2008 4. pantu pieteikumu darīja pieejamu dalībvalstīm.
                  
               
                     (5)
                  
                  
                     Kad citronskābi (E 330) lieto par stabilizētāju kakao masā ar augstu polifenolu saturu, tā pazemina pH un reaģē ar daļu polifenolu, piešķirot kakao masas krāsai raksturīgu sārto toni un ogām raksturīgu skābenu garšu. Gan sārtais tonis, gan ogām raksturīgā skābenā garša paliek galaproduktā, proti, šokolādē. Pieteikumā teikts, ka patlaban atļautais maksimālais daudzums 5 000 mg/kg nav pietiekams, lai iegūtu vēlamo sārto toni un ogām raksturīgo skābeno garšu, kuru var panākt, ja maksimālais daudzums ir 10 000 mg/kg. Citronskābes (E 330) un polifenolu reakcijā citronskābes (E 330) attiecībai pret kakao masu jābūt nemainīgai, un tas nozīmē, ka, ja citronskābi (E 330) lieto lielākā daudzumā, galaproduktā ir jāpalielina arī kopējais sausā kakao saturs. Šis galaprodukts tādējādi atbilstu piena šokolādes definīcijai, kā noteikts Eiropas Parlamenta un Padomes Direktīvas 2000/36/EK (3) I pielikumā.
                  
               
                     (6)
                  
                  
                     Lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 II pielikumā, Komisijai saskaņā ar Regulas (EK) Nr. 1331/2008 3. panta 2. punktu jālūdz Iestādes atzinums, izņemot gadījumus, kad attiecīgais atjauninājums nevar ietekmēt cilvēka veselību.
                  
               
                     (7)
                  
                  
                     Pārtikas zinātniskā komiteja citronskābes (E 330) nekaitīgumu izvērtēja 1990. gadā un pieņemamo diennakts devu noteica kā “nav norādīta” (4). Formulējumu “nav norādīta” lieto tad, ja, pamatojoties uz pieejamiem toksikoloģiskajiem, bioķīmiskajiem un klīniskajiem datiem, vielas kopējā diennakts deva, kuru veido vielas dabiskā klātbūtne un tās lietošana pārtikā tādā daudzumā, kāds nepieciešams vēlamā tehnoloģiskā rezultāta sasniegšanai, nerada veselības apdraudējumu.
                  
               
                     (8)
                  
                  
                     Citronskābe (E 330) ir pārtikas piedeva, ko atļauts lietot dažādos pārtikas produktos saskaņā ar Regulas (EK) Nr. 1333/2008 II pielikumu. Nav gaidāms, ka maksimāli pieļaujamā citronskābes daudzuma palielināšana piena šokolādē līdz 10 000 mg/kg būtiski ietekmēs kopējo eksponētību citronskābei.
                  
               
                     (9)
                  
                  
                     Tā kā atļauja piena šokolādē lietot citronskābi (E 330) maksimālajā daudzumā 10 000 mg/kg prasa tādu minētā saraksta atjauninājumu, kas cilvēka veselību ietekmēt nevarētu, Iestādes atzinumu lūgt nav nepieciešams.
                  
               
                     (10)
                  
                  
                     Tāpēc ir lietderīgi atļaut piena šokolādē lietot citronskābi (E 330) maksimālajā daudzumā 10 000 mg/kg.
                  
               
                     (11)
                  
                  
                     Tāpēc Regulas (EK) Nr. 1333/2008 II pielikums būtu attiecīgi jāgroza.
                  
               
                     (12)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1333/2008 II pielikumu groza saskaņā ar šīs regulas pielikumu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 28. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 354, 31.12.2008., 16. lpp.
         
         
            (2)  Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
         
            (3)  Eiropas Parlamenta un Padomes 2000. gada 23. jūnija Direktīva 2000/36/EK par kakao un šokolādes produktiem, kas paredzēti lietošanai pārtikā (OV L 197, 3.8.2000., 19. lpp.).
         
            (4)  Pārtikas zinātniskās komitejas ziņojumi, divdesmit piektais izdevums, 1991.g., 13. lpp.(https://ec.europa.eu/food/sites/food/files/safety/docs/sci-com_scf_reports_25.pdf).
      
      
         
            PIELIKUMS
            Regulas (EK) Nr. 1333/2008 II pielikuma E daļā 05.1. pārtikas kategorijā “Kakao un šokolādes produkti, uz ko attiecas Direktīva 2000/36/EK” pēc ieraksta par E 330 iekļauj šādu jaunu ierakstu:
            
               
                            
                        
                        
                           “E 330
                        
                        
                           Citronskābe
                        
                        
                           10 000 
                        
                        
                            
                        
                        
                           Tikai piena šokolādē”